Fico, Robert, predseda vlády SR (2014-12-04):
Ďakujem pekne. Možno som prvú otázku zodpovedal v rýchlejšom tempe, ale som nechcel sklamať pána poslanca, aby nemal pocit, že sa vyhýbam otázkam. Pán poslanec, ďakujem za otázku. Nakoniec sa často stretávame na zasadnutiach integračného výboru, kde veľmi často k témam geopolitického charakteru vystupujete. Chcem vás ubezpečiť všetkých, dámy a páni, že vláda Slovenskej republiky denne, na dennej báze monitoruje situáciu na Ukrajine a komunikuje a koordinuje svoje postoje k tejto krízovej situácii s našimi partnermi v Európskej únii a v Severoatlantickej aliancii. Úlohou kabinetu, ako aj mojou osobnou úlohou je chrániť záujmy Slovenska a jeho občanov. Predovšetkým si želáme, aby táto mimoriadne komplikovaná situácia bola vyriešená štandardnou diplomatickou cestou. Od začiatku obhajujem názor, pán poslanec, že k stabilnému riešeniu je okrem iného potrebná aktívna a konštruktívna úloha Ruska a Európskej únie. Hovorím to veľmi otvorene. Mám pocit, ako keby Európska únia nezohrávala natoľko aktívnu úlohu, ako by mohla zohrávať. Slovenská republika si praje stabilnú, demokratickú a prosperujúcu Ukrajinu. Nie náhodou, nie náhodou, keď bol na návšteve prezident Ukrajiny pán Porošenko, som navrhol, aby hneď po tom, ako vznikne ukrajinská vláda, sme zorganizovali spoločné zasadnutie slovenskej a ukrajinskej vlády na našich hraniciach. Možno pol dňa budeme v Sobranciach, možno budeme druhého pol dňa v Užhorode, ale musíme naštartovať vzťahy, ktoré ani zďaleka nemajú takú dynamiku a takú aktivitu a kvalitu, ako je to s inými krajinami, ktoré sú našimi susedmi. My nechceme, aby sa Ukrajina dostala do izolácie, lebo to neprospeje ani Ukrajine, ani nám. Máme spolu 98 kilometrov hraníc a musíme všetko pre to robiť, aby sme navzájom dobre vychádzali. Myslím si, že aj naše rozhodnutie, pokiaľ ide o zabezpečenie technickej stránky reverzného toku plynu, bolo jasným signálom, že chceme veci riešiť konštruktívne a nie rinčaním zbraňami a rôznymi nezmyselnými návrhmi, ktoré sa tu objavujú. Konflikt na Ukrajine považujeme za vážny a zložitý. A jeho dopady zasahujú rôzne oblasti života nielen Ukrajiny a jej spoločnosti, ale už dnes celej Európy. Náš politický postoj zostáva nezmenený. Podporujeme politické riešenie krízy na Ukrajine a pokračovanie v otvorenom a intenzívnom dialógu s Ruskom, pretože si myslím, že strategická spolupráca s Ruskom sa nedá v strednej a východnej Európe obísť. V tomto konflikte môže najviac utrpieť Európska únia. Vážne vyjadrenia súvisiace s eskaláciou napätia na Ukrajine sa opierajú o konkrétne medzinárodné rokovania, ktoré som absolvoval, a z nich vyplývajúcich faktov. Nejedná sa o nijakú politickú výstrednosť. Naopak, bolo by nekorektné tvrdo mlčať, napriek tendenciám, aby vojenský konflikt na Ukrajine nadobudol vleklý charakter. Na druhej strane existuje viacero aktivít, ktoré ponúkajú diplomatické riešenie. S uspokojením som privítal informáciu exprezidenta Kučmu, ktorý 3. decembra oznámil, že ďalšie kolo mierových rozhovorov sa môže uskutočniť už budúci týždeň. Toto je správa, ktorá prináša nádej, že namiesto vojenského riešenia, ktoré sa dostáva do popredia, sa bude uplatňovať diplomatický a pragmatický prístup k riešeniu krízy. Odporúčam každému, aby si dnes možno aj pozrel obsah vystúpenia ruského prezidenta. Napätie rastie každým jedným dňom a vyjadrenia z jednej aj z druhej strany sú čím ďalej tým tvrdšie. Toto nikto si nemôže želať. Rovnako aj medzinárodné rokovania, ktorých som sa zúčastnil, majú snahu priniesť konkrétny plán riešenia ukrajinskej krízy. Dovoľte mi len pár námetov, čo by mohlo byť obsahom takéhoto plánu. Po prvé, aby všetky zúčastnené strany chápali Ukrajinu ako suverénny štát. Po druhé, zdržanlivý postoj k členstvu Ukrajiny v NATO ako záruky integrity a nedeliteľnosti Ukrajiny. Toto je európsky názor, ktorý sa začína objavovať čím ďalej tým viac. Ďalej garancia dodržiavania práv národnostných menšín žijúcich na území Ukrajiny. A nakoniec postupné plnenie kritérií pre vstup Ukrajiny do Európskej únie. Čiže na jednej strane zdržanlivosť, pokiaľ ide o NATO, na druhej strane aktívna pomoc. Ak sa rozhodne Ukrajina, že chce plniť podmienky asociačnej dohody, je to na Ukrajine. Hoci niekoľkokrát sme vyjadrili veľkú mieru pochybnosti, či je schopná ktorákoľvek politická generácia na Ukrajine splniť také reformné kroky, ktoré sa od Ukrajiny v tejto súvislosti očakávajú. Kto poznáte Ukrajinu a bývate možno v blízkosti tohto obrovského štátu, viete, že životná úroveň ani zďaleka nedosahuje životnú úroveň Slovenska. A ak sa prijmú reformy, ktoré sa musia prijať na Ukrajine, životná úroveň pôjde prudko dole. Otázka je potom legitímna: ktorá politická generácia zvládne takéto reformy? Ale ak to Ukrajina chce, tak je našou povinnosťou vytvoriť jej podmienky na približovanie sa k Európskej únii, čo môže trvať veľmi, veľmi dlhé roky. Ale toto by mohlo byť obsahom určitých rokovaní vo vzťahu ku kríze na Ukrajine. Postoj Slovenskej republiky k dianiu na Ukrajine bol od prepuknutia krízy jednoznačný a principiálny. Neskáčeme ako blchy. Máme jasné stabilné postoje k tomu, čo sa na Ukrajine deje. Slovensko naďalej apeluje a bude apelovať na význam dialógu, rešpektovanie ľudských práv a demokratických princípov a zdržania sa násilia, rešpektovania suverenity a teritoriálnej integrity Ukrajiny. Ďakujem pekne. (Potlesk.)